Voljela je sjaj u travi / Pokaži mi dlan
Voljela je sjaj u travi / Pokaži mi dlan je singl sarajevske pop rock grupe Indexi. Objavila ga je izdavačka kuća Jugoton 1977. godine. Muziku za pjesmu "Voljela je sjaj u travi" napisao je Vladimir Delač, tekst Maja Perfiljeva, a aranžman klavijaturist Indexa Ranko Rihtman. Grupa Indexi koncertno su izveli ovu pjesmu na Zagrebfestu 1977. godine. Na B strani singla je pjesma pod nazivom "Pokaži mi dlan" čiju muziku i tekst je napisao basist Indexa Fadil Redžić. Obje pjesme napisane su u pop rock stilu. U pjesmi "Sjaj u travi" istaknuli su se klavijaturist Nenad Jurin i gitarist Slobodan Kovačević uz standardno dobru pjevačku izvedbu Davorina Popovića. U njoj je ponovljena muzička formula koja podsjeća na raniju veoma uspješnu pjesmu Predaj se srce. Na B-strani singla je pjesma "Pokaži mi dlan" koja počinje sa solom na električnoj gitari, za kojom slijede bubnjevi i orgulje odsvirani u čvrstom rock stilu. Dizajn za omot singl ploče Indexa "Voljela je sjaj u travi / Pokaži mi dlan" uradio je Ivan Ivezić, a fotografiju Aljoša Milačić.